Document ID: 32001R2194

Κανονισμός (ΕΚ) αριθ. 2194/2001 της Επιτροπής
της 12ης Νοεμβρίου 2001
για την τροποποίηση του κανονισμού (ΕΚ) αριθ. 327/2001 σχετικά με την έγκριση σύναψης συμβάσεων ιδιωτικής αποθεματοποίησης για το ελαιόλαδο
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό αριθ. 136/66/ΕΟΚ του Συμβουλίου, της 22ας Σεπτεμβρίου 1966, περί δημιουργίας κοινής οργανώσεως αγοράς στον τομέα των λιπαρών ουσιών(1), όπως τροποποιήθηκε τελευταία από τον κανονισμό (ΕΚ) αριθ. 1513/2001(2), και ιδίως το άρθρο 12α,
Εκτιμώντας τα ακόλουθα:
(1) Το άρθρο 12α πρώτο εδάφιο του κανονισμού αριθ. 136/66/ΕΟΚ προβλέπει ότι για τη ρύθμιση της αγοράς σε περίπτωση σοβαρής διαταραχής σε ορισμένες περιφέρειες της Κοινότητας μπορεί να αποφασιστεί να επιτραπεί στους οργανισμούς που προσφέρουν επαρκείς εγγυήσεις και έχουν εγκριθεί προς το σκοπό αυτό από τα κράτη μέλη, να συνάψουν συμβάσεις ιδιωτικής αποθεματοποίησης για το ελαιόλαδο που τίθεται σε εμπορία από αυτούς.
(2) Σύμφωνα με τον κανονισμό (ΕΚ) αριθ. 327/2001 της Επιτροπής, της 16ης Φεβρουαρίου 2001, σχετικά με την έγκριση σύναψης συμβάσεων ιδιωτικής αποθεματοποίησης για το ελαιόλαδο και την προκήρυξη διαγωνισμού περιορισμένης διάρκειας για τις σχετικές ενισχύσεις(3), οι εγκεκριμένοι οργανισμοί από τα κράτη μέλη έχουν συνάψει συμβάσεις ιδιωτικής αποθεματοποίησης που λήγουν στις 31 Δεκεμβρίου 2001. Κρίνεται σκόπιμο επί του παρόντος να επιτραπεί στους συμβαλλόμενους να λύσουν τις συμβάσεις τους για την ιδιωτική αποθεματοποίηση παρθένου ελαιολάδου ή εξαιρετικά παρθένου ελαιολάδου για να ληφθεί υπόψη η επικρατούσα σήμερα κατάσταση στην αγορά. Πρέπει επίσης να προβλεφθεί η πλήρης αποδέσμευση των εγγυήσεων που έχουν συσταθεί σύμφωνα με το άρθρο 6 του κανονισμού (ΕΚ) αριθ. 2768/98 της Επιτροπής, της 21ης Δεκεμβρίου 1998, σχετικά με το καθεστώς χορήγησης ενισχύσεων για την ιδιωτική αποθεματοποίηση ελαιολάδου(4), όπως τροποποιήθηκε από τον κανονισμό (ΕΚ) αριθ. 1081/2001(5), και, ενδεχομένως, σύμφωνα με το άρθρο 12 του εν λόγω κανονισμού, καθώς και η πληρωμή της ενίσχυσης ή ή του υπολοίπου της ενίσχυσης εντός προθεσμίας που αρχίζει από την ημερομηνία της λύσης της σύμβασης.
(3) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης λιπαρών ουσιών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Το ακόλουθο άρθρο 2α παρεμβάλλεται μετά το άρθρο 2 του κανονισμού (ΕΚ) αριθ. 327/200: "Άρθρο 2α
1. Κατά παρέκκλιση από το άρθρο 2 πρώτο εδάφιο του παρόντος κανονισμού, ο συμβαλλόμενος μπορεί να λύσει τη σύμβαση ιδιωτικής αποθεματοποίησης παρθένου ή εξαιρετικά παρθένου ελαιολάδου για ανώτατη ποσότητα ίση με:
- το 50 % της ποσότητας που καλύπτεται από τις συμβάσεις ενός και του ιδίου εμπορευομένου πριν από τις 20 Νοεμβρίου 2001,
- το 80 % της ποσότητας που καλύπτεται από τις συμβάσεις ενός και του ιδίου εμπορευομένου πριν από τις 20 Δεκεμβρίου 2001.
2. Σε περίπτωση εφαρμογής της παραγράφου 1, η λήξη των συμβάσεων για τις επίμαχες ποσότητες αρχίζει να ισχύει από την ημερομηνία παραλαβής, από τον αρμόδιο οργανισμό του σχετικού κράτους μέλους, της ανακοίνωσης του συμβαλλόμενου, που αναφέρει τη λύση του συμβολαίου.
3. Οι εγγυήσεις που έχουν συσταθεί για τις επίμαχες ποσότητες δυνάμει του άρθρου 6 του κανονισμού (ΕΚ) αριθ. 2768/98 αποδεσμεύονται κατά την ημερομηνία που προβλέπεται στην προηγούμενη παράγραφο.
4. Σε περίπτωση εφαρμογής της παραγράφου 1 και κατά παρέκκλιση από το άρθρο 14 παράγραφος 3 του κανονισμού (ΕΚ) αριθ. 2768/98, η πληρωμή της ενίσχυσης ή, ενδεχομένως, του υπολοίπου της ενίσχυσης, για τις επίμαχες ποσότητες, πραγματοποιείται μετά τον έλεγχο της τήρησης των συμβατικών υποχρεώσεων, εντός 60 ημερών από τις ημερομηνίες που προβλέπονται στην παράγραφο 2.
5. Οι εγγυήσεις που έχουν συσταθεί για τις επίμαχες ποσότητες δυνάμει του άρθρου 12 παράγραφος 1 του κανονισμού (ΕΚ) αριθ. 2768/98 αποδεσμεύονται μετά την πληρωμή του υπολοίπου της ενίσχυσης κατά τις ημερομηνίες που προβλέπονται στην προηγούμενη παράγραφο.
6. Το άρθρο 10 παράγραφος 4 του κανονισμού (ΕΚ) αριθ. 2768/98 δεν εφαρμόζεται στις ποσότητες για τις οποίες έχουν λυθεί οι συμβάσεις σύμφωνα με το παρόν άρθρο.".
Άρθρο 2
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 12 Νοεμβρίου 2001.

Labels: 3
11
17
5